РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/198-23

22. септембар 2023. године

Београд

ЗАПИСНИК

33. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 22. СЕПТЕМБРА 2023. ГОДИНЕ

Седница је почела у 9,15 часова.

Седници је председавао Верољуб Арсић, председник Одбора.

Седници су присуствовали чланови Одбора: Мирослав Кондић, Никола Радосављевић, Александра Томић, Душан Бајатовић, Тијана Давидовац, Ненад Митровић, Војислав Вујић, Драган М. Марковић и Розалија Екрес.

Седници су присуствовали заменици чланова Одбора: Драган Јовановић (заменик заменик Светлане Милијић), Зоран Стојановић (заменик Верољуба Стевановића), Зоран Зечевић (заменик Бојане Букумировић) и Небојша Цакић (заменик Небојше Зеленовића).

Братимир Васиљевић (заменик Ане Белоице Мартаћ) и Ђорђе Станковић (заменик Мирослава Алексића) приступили су седници у току разматрања прве тачке дневног реда.

Седници није присуствовао члан Одбора Владимир Обрадовић нити његов заменик.

Седници је присуствовала народни посланик Радмила Васић која није члан Одбора.

На позив председника Одбора, седници су присуствовали представници Фискалног савета: Павле Петровић, председник и Никола Алтипармаков, члан.

На предлог председника, Одбор је, већином гласова (13 гласова за, један није гласао), утврдио следећи

Д н е в н и р е д:

1. Разматрање Извештаја о раду Фискалног савета за 2022. годину, који је поднео Фискални савет (број 02-626/23 од 31. марта 2023. године);

2. Давање сагласности на Предлог измена Финансијског плана Фискалног савета за 2023. годину, који је поднео Фискални савет (број 400-2553/22-2 од 11. септембра 2023. године).

На предлог председника, Одбор је већином гласова (11 гласова за, један против, двоје није гласало), одлучио да обави заједнички јединствени претрес о тачкама дневног реда, с тим што ће сеОдборо свакој тачки дневног реда изјаснити појединачно.

Пре преласка на рад по утврђеним тачкама дневног реда Одбор је, већином гласова (12 гласова за, двоје није гласало), усвојио Записник 32. седнице Одбора, без примедби.

**Прва и Друга тачка дневног реда: Заједнички јединствени претрес**

Председник Одбора подсетио је присутне чланове и заменике чланова Одбора да Извештај о раду Фискалног савета за 2022. годину који је Фискални савет упутио Народној скупштини дана 31. марта 2023. године, Одбор разматра у складу са чланом 237. Пословника Народне скупштине и да ће након тога, Одбор поднети Народној скупштини извештај, са предлогом закључка ради разматрања и усвајања на седници Народне скупштине. Такође, подсетио је и на одредбу члана 92а Закона о буџетском систему којом је прописано да је Фискални савет за обављање послова из своје надлежности одговоран Народној скупштини, док је чланом 92ћ истог Закона прописано да се средства за рад Фискалног савета обезбеђују у буџету Републике Србије и утврђује обавеза Фискалног савета да предлог финансијског плана достави надлежном радном телу Народне скупштине на сагласност. С тим у вези, Фискални савет је дана 11. септембра 2023. године поднео Одбору за финансије, републички буџет и контролу трошења јавних средстава Предлог измена финансијског плана за 2023. годину ради добијања сагласности Одбора.

Павле Петровић, председник Фискалног савета, образложио је Извештај о раду Фискалног савета за 2022. годину, наводећи да је у 2022. години Фискални савет припремио девет извештаја, од којих се пет односи на извештаје који су дефинисани Законом о буџетском систему (Оцена Буџета, Оцена Ребаланса Буџета, Оцена Завршног рачуна и Оцена Фискалне стратегије), док су преостала четири извештаја из шире надлежности Фискалног савета која покрива фискалне политике или фискални развој који има утицај на Буџет и трошкове са једне стране, а са друге стране на приходе и пореску политику.

У дискусији су учествовали: Небојша Цакић, Верољуб Арсић, Ненад Митровић, Радмила Васић, Розалија Екрес, Александра Томић, Зоран Зечевић, Никола Радосављевић, Душан Бајатовић, Братимир Васиљевић, чија су излагања тонски снимана.

У току рада по утврђеним тачкама дневног реда, председник Одбора изрекао је две опомене и одузимање речи народном посланику Зоран Зечевићу, заменику члана Одбора, примењујући одредбе чл. 109. и 110. Пословника.

**Прва тачка дневног реда- гласање:**

Одбор је, већином гласова (15 гласова за, један није гласао) одлучио да, након разматрања Извештаја о раду Фискалног савета за 2022. годину, у складу са чланом 237. став 4. Пословника Народне скупштине, упути Народној скупштини Извештај са Предлогом закључка који гласи:

ЗАКЉУЧАК

поводом разматрања Извештаја о раду Фискалног савета за 2022. годину

1. Прихвата се Извештај о раду Фискалног савета за 2022. годину.

2. Овај закључак објавити у „Службеном гласнику Републике Србије“.

За известиоца Одбора и представника предлагача на седници Народне скупштине одређен је Верољуб Арсић, председник Одбора.

**Друга тачка дневног реда- гласање:**

Одбор је, већином гласова (15 гласова за, један није гласао) одлучио да дâ сагласност на Предлог измена Финансијског плана Фискалног савета за 2023. годину, који је поднео Фискални савет (Број: 401-00-20/3/2023-03 од 8. септембра 2023. године).

Седница је завршена у 11,05 часова.

Саставни део овог записника чине стенографске белешке сачињене на основу тонског снимка седнице.

СЕКРЕТАР ПРЕДСЕДНИК

Тијана Игњатовић Верољуб Арсић